Ũat Khễn.
126.
Toâq Yiang Sursĩ dững tỗp hái chu loah pỡ vil Yaru-salem, ki samoât hái láu mpáu sâng. 
Bo ki tỗp hái cacháng bũi óh cớp triau cupo cỗ sâng ỡn lứq. Chơ cũai tễ dũ cruang ễ pai tễ hái neq: “Yiang Sursĩ khoiq táq ranáq toâr lứq yỗn tỗp alới.” 
Lứq Yiang Sursĩ khoiq táq ranáq toâr yỗn tỗp hái, dŏq hái sâng bũi ỡn. 
Ơ Yiang Sursĩ ơi! Sễq anhia táq yỗn hếq bữn cỡt o loah machớng tễ nhũang, ariang anhia khoiq táq yỗn dỡq hoi loah tâng crỗng khỗ. 
Sễq yỗn alới ca nhiam bo trứh ŏ́c, bữn triau cupo bũi óh cỗ toâq ngư sot. 
Tỗp alới ca nhiam bo dững cuplốq ễ chóh, bữn ũat khễn bũi o toâq alới dững achu máh palâi ca ĩt tễ sarnóh alới khoiq chóh. 
